Súkromná základná umelecká škola Artimo   
Bratislavská 44, 900 45 Malinovo

Interná norma

**Druh normy: Základná organizačná norma**

**Etický kódex**

**Účel príkazu:**

Tento príkaz stanovuje Etický kódex zamestnancov zamestnávateľa Súkromná základná umelecká škola Artimo, Bratislavská 44, 900 45 Malinovo.

**Oblasť platnosti:**

Príkaz je platný pre všetkých zamestnancov zamestnávateľa Súkromná základná umelecká škola Artimo, Bratislavská 44, 900 45 Malinovo (ďalej len škola, SZUŠ).

**Počet strán:** 8

|  |  |  |
| --- | --- | --- |
| **Gestorský útvar:**  Riaditeľ SZUŠ | **Schválil:**  PhDr. Mgr. art. Matúš Ivan, ArtD. | **Dátum schválenia:**  24. 8. 2021  **Dátum účinnosti:**  1. 9. 2021 |

Zásady práce s vnútorným predpisom

1. Pridelenie vnútorného predpisu:

Etický kódex SZUŠ bol pridelený:

|  |  |  |  |
| --- | --- | --- | --- |
| Dátum | Meno a priezvisko zamestnanca | Funkcia | Podpis |
|  | PhDr. Mgr. art Matúš Ivan, ArtD. | riaditeľ |  |
|  | Zuzana Gašpieriková, DiS. art | zástupca riaditeľa |  |

1. Uloženie vnútorného predpisu

Etický kódex SZUŠ bude trvalo uložený v Útvare riaditeľa SZUŠ  
a je prístupný aj v elektronickej podobe na webovej stránke školy www.artimo.sk všetkým zamestnancom.

1. Oboznámenie s vnútorným predpisom

Zodpovedný vedúci zamestnanec útvaru SZUŠ je povinný bezodkladne najneskôr na najbližšej porade útvaru, úseku po pridelení Etického kódexu zabezpečiť preukázateľné (proti podpisu) oboznámenie všetkých zamestnancov s týmto Etickým kódexom a zároveň informovať o tom, kde bude trvalo uložený. V elektronickej podobe je Etický kódex nepretržite prístupný všetkým zamestnancom.

**Článok I.**

**Základné ustanovenia**

Etický kódex priamo nadväzuje na Pracovný poriadok zamestnávateľa Súkromná základná umelecká škola Artimo, Bratislavská 44, 900 45 Malinovo.

Etický kódex školy (ďalej len ,,etický kódex“) je všeobecným určením hodnôt a princípov, ktorými sa riadia zamestnanci školy vo svojej každodennej práci, ktorá si vyžaduje vysoký stupeň zodpovednosti, odbornosti a dodržiavania etiky.

**Článok II.**

**Kódex – etický rámec**

**Znalosti a profesionalita**

* Znalosti a profesionalitu zamestnanci získavajú vzdelávaním,   
  ktoré zvyšuje odbornú a kvalifikačnú úroveň a zároveň im pomáha osvojovať si sociálne zručnosti a schopnosti.
* Uplatňovanie získaných odborných vedomostí a sociálnych zručností   
  je nevyhnutnou podmienkou pre prácu a kvalitný výkon zamestnanca školy.

**Profesionálna bezúhonnosť**

* Profesionálna bezúhonnosť ako základná hodnota etického kódexu vyžaduje, aby zamestnanec školy dodržiaval všetky povinnosti stanovené zákonom č. 138/2019 Z. z. o pedagogických a odborných zamestnancoch v znení neskorších predpisov, a zákonom č. 552/2003 Z. z. o výkone práce vo verejnom záujme v znení neskorších predpisov, Zákonníkom práce, ďalšími všeobecne záväznými právnymi predpismi a vnútornými predpismi školy.
* V osobnom živote sa zamestnanci školy vyhýbajú takému konaniu,   
  ktoré by mohlo spochybniť ich profesionálnu bezúhonnosť v práci.

**Zdvorilosť a rešpekt**

* Spôsobom správania vytvárať priestor pre korektné vzťahy vzájomne medzi zamestnancami školy, zákonnými zástupcami, príbuznými   
  a vonkajšími subjektmi (vonkajšie subjekty).
* Vzbudzovať u vonkajších subjektov rešpekt, reagujúc empatiou, zdvorilosťou a pochopením s ohľadom na špecifiká a rozmanitosť podmienok vonkajších subjektov.

**Angažovanosť a oprávnenosť**

* Zamestnanec školy sústavne sleduje a aplikuje novú legislatívu, dôsledne pozná a aplikuje všetky právne normy, určené pre jednotlivé oblasti výkonu svojej práce.
* Zamestnanec školy nevykonáva činnosti nad rámec zákonom stanovených oprávnení.

**Nezávislosť, objektívnosť a nestrannosť**

* Princíp nezávislosti, objektívnosti a nestrannosti je najvyšším kritériom profesionálneho spôsobu konania zamestnanca školy.
* Nevyhnutnou podmienkou zamestnanca školy je jeho nezávislosť   
  vo vzťahu ku vonkajším subjektom a pre dodržanie tejto podmienky   
  sa musí zdržať konania, ktoré by mohlo jeho nezávislosť spochybniť.

**Konflikt záujmov**

* Zamestnanec školy sa vyhýba každému konfliktu záujmov odmietaním darov, výhod a pozorností, ktoré by mohli negatívne ovplyvniť jeho objektívnosť, nezávislosť a nestrannosť.
* Zamestnanec školy nezneužíva svoje postavenie na súkromné účely   
  a vyhýba sa vzťahom, ktoré prinášajú so sebou riziko korupcie, a ktoré   
  by mohli spochybniť jeho objektívnosť a nezávislosť.
* Zamestnanec školy zachováva mlčanlivosť o skutočnostiach,   
  o ktorých sa dozvedel v súvislosti s výkonom svojej práce. Taktiež nerozširuje a nezneužíva získané informácie, ktoré by mohli poškodiť iných.

**Etika obliekania a úpravy zovňajšku**

* Zamestnanec školy dbá na čistotu a primeranú úpravu svojho zovňajšku.
* Oblečenie zamestnanca školy je primerané činnosti, ktorú v danom čase vykonáva.

**Ochrana dobrého mena a majetku školy**

* Každý zamestnanec školy na verejnosti reprezentuje nielen sám seba,   
  ale takisto školu, ktorej je zamestnancom. Z tohto dôvodu by každý zamestnanec mal dbať o dobré meno školy a o ochranu jej záujmov.
* Každý zamestnanec je povinný ochraňovať duševné vlastníctvo   
  i materiálne bohatstvo školy. Telefóny, faxy, e-mail, rovnako   
  ako aj počítačové vybavenie vrátane hardvéru a softvéru by mali byť využívané len na pracovné účely.

**Diskriminačné praktiky**

* V súlade s právnymi predpismi Slovenskej republiky a vnútorným predpisom školy na zákaz diskriminácie, je zakázaná diskriminácia zamestnancov a žiakov školy.

**Článok III.**

**Etický kódex učiteľa**

**Etický kódex učiteľa priamo nadväzuje na Etický kódex školy**

**PREAMBULA**

Učiteľské povolanie patrí medzi tie profesie, ktoré si etický kódex vyžadujú. Poslaním učiteľa je chrániť najvyššie ľudské hodnoty, dôstojnosť človeka a slobodu na ceste za vzdelávaním v duchu demokratických princípov. Učiteľ vytvára v škole takú atmosféru, aby žiak bol šťastný, spokojný a rád   
sa vzdelával. Škola je dielňou ľudskosti a úcty k životu. Zmyslom činnosti učiteľa je to, aby žiakovi vytvoril podmienky na optimálny rozvoj celej jeho osobnosti.

**Učiteľské povolanie**

* Učiteľ šíri kultúrne bohatstvo svojho národa a svojej spoločnosti, ovplyvňuje ju a vytvára v nej nové, vlastné podnety. Vedie žiakov k úcte a poznaniu kultúrneho bohatstva aj iných národov, preto sústavne zvyšuje svoju profesionálnu úroveň.
* Cieľom etického kódexu je upresniť morálne povinnosti učiteľa a byť meradlom ich posúdenia. Snaží sa pedagógovi uľahčiť jeho vlastné sebahodnotenie a môže slúžiť i k obrane pedagóga pri neoprávnenej kritike a výčitkách zo strany občianskej a rodičovskej verejnosti, prípadne štátnych a samosprávnych orgánov i mimovládnych zoskupení /organizácií/.
* Etický kódex poskytuje i pozitívnu orientáciu v mravných aspektoch vykonávanej práce a správnu sebakontrolu toho, kto ju vykonáva.   
  Kódex má slúžiť aj ako zdroj pozitívnej pracovnej motivácie a uvedomenia si vznešenosti pedagogickej práce a stavovskej spolupatričnosti.   
  Chce zároveň uľahčiť osobnú identifikáciu s vykonávaným povolaním   
  a jeho akceptovanie prispeje aj ku skvalitneniu náročnej učiteľskej práce.

1. **Základné normy učiteľskej profesie**

* Učiteľ si je vedomý svojej zodpovednosti, ktorou spoluvytvára etické vlastnosti a ľudsky mravné kvality mladej generácie.   
  Je vzorom pre spoločnosť.
* Učiteľ prispieva k tvorbe kvalitných medziľudských vzťahov a ich udržiavaniu a podieľa sa na vytváraní atmosféry vzájomnej dôvery a úcty.
* Učiteľ sa neustále vzdeláva, projektuje si celoživotné vzdelávanie, zvyšuje svoju kvalifikáciu a snaží sa získavať najnovšie informácie a poznatky zo svojho odboru. Je tvorivou osobnosťou, a preto   
  je otvorený zmenám a stále hľadá nové poznatky a nové riešenia.
* Učiteľ má pri výkone svojej profesie základné práva a slobody zaručené Ústavou Slovenskej republiky bez ohľadu na pohlavie, rasu, farbu pleti, jazyk, vieru a náboženstvo, politické či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie.   
  Nikoho nemožno z týchto dôvodov poškodzovať, zvýhodňovať alebo znevýhodňovať.
* Učiteľ vyznáva a otvorene sa hlási k ideálom demokracie   
  a humanizmu. Svojím konaním a vystupovaním zvyšuje spoločenský status učiteľa. Je nezávislý a slobodný, ale jeho voľba nesmie urážať ľudskú dôstojnosť a šíriť násilie. O svojom pôsobení podáva pravdivé informácie, aby mohli byť objektívne posúdené jeho kompetencie. Nepredkladá žiakom svoje názory a myšlienky ako jedinú správnu možnosť.
* Učiteľ odovzdáva mladej generácii kultúrne dedičstvo národa   
  a ľudskej spoločnosti a vzhľadom na tradície pôsobí   
  ako spolutvorca súčasnej i budúcej kultúry, čo však predpokladá jeho vzdelanosť a tvorivého ducha.
* Učiteľ si je vedomý svojej mylnosti, a preto ak pochybí, musí   
  si vedieť priznať chybu a byť schopný niesť za ňu zodpovednosť. Získané informácie a podnety dokáže kriticky prehodnotiť   
  a následne ich uplatniť v praxi.
* Učiteľ počas výchovno-vzdelávacieho procesu nesmie brať   
  na zreteľ komerčné hľadisko, vlastný prospech a úžitok, ale musí sa riadiť svojim svedomím, pozitívnymi výchovno-vzdelávacími potrebami žiaka a vedeckými poznatkami.
* Učiteľ má právo odmietavo zareagovať a vystúpiť, keď nariadenia sú v protiklade so všeobecne uznávanými základnými ľudskými hodnotami a jeho svedomím. Toto však predpokladá a vyžaduje správnosť morálneho svedomia pedagóga, ktoré mu umožňuje vziať na seba zodpovednosť za vykonané činy.

1. **Práva a povinnosti učiteľa voči žiakom**

* Učiteľ rešpektuje žiaka ako rovnocenného partnera so všetkými občianskymi právami a povinnosťami a právami i povinnosťami vyplývajúcimi z Deklarácie práv dieťaťa a z iných dokumentov   
  a právnych noriem platných na území Slovenskej republiky.   
  Vzťah učiteľa a žiaka je postavený na vzájomnej úcte a pochopení a vzájomnej ústretovosti.
* Učiteľ zaručuje rovnaký prístup ku všetkým bez ohľadu   
  na pohlavie, rasu, farbu pleti, jazyk, vieru a náboženstvo, politické či iné zmýšľanie, národný alebo sociálny pôvod, príslušnosť   
  k národnostnej alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať. Každý má právo na zachovanie ľudskej dôstojnosti, osobnej cti, dobrej povesti, na ochranu mena, ochranu pred neoprávneným zasahovaním do súkromného  
  a rodinného života.
* Učiteľ prihliada na špecifické výchovné a vzdelávacie potreby jednotlivých žiakov, vyžadujúcich si individuálny prístup.   
  Je povinný zrozumiteľne, veku primerane a v súlade s platnými základnými pedagogickými dokumentmi žiaka vzdelávať  
  a vychovávať.
* Učiteľ žiakom podáva fakty a informácie pravdivé, objektívne   
  a neskreslené. Snaží sa žiakom poskytnúť komplexný a objektívny prehľad informácií v danej problematike bez ohľadu na vlastné presvedčenie a vlastné konanie.
* Učiteľ nesmie žiakovi úmyselne či vedome ublížiť. Má právo   
  a povinnosť dohliadať na zdravý fyzický a mentálny vývoj žiaka, v prípade jeho ohrozenia bezodkladne na to upozorniť rodičov, resp. zákonných zástupcov žiaka, prípadne príslušné orgány   
  a inštitúcie. Učiteľ nesmie napomáhať alebo sa zúčastňovať   
  na porušovaní cti a dôstojnosti žiaka, je povinný oznámiť príslušným orgánom podozrenie z hrubého alebo krutého zaobchádzania a týrania žiaka.
* Učiteľ vedie svojich žiakov k samostatnosti a ku kritickému mysleniu. V rámci svojich a žiakových schopností a možností   
  sa snaží o komplexný rozvoj žiakovej osobnosti.
* Učiteľ nesmie akýmkoľvek spôsobom zneužiť dôveru a závislosť žiaka, rodičov resp. jeho zákonných zástupcov.

1. **Práva a povinnosti učiteľa voči zákonným zástupcom – rodičom**

* Učiteľ rešpektuje úlohu a zodpovednosť rodičov ako hlavných činiteľov vo výchove ich vlastných detí a usiluje sa o spoluprácu   
  s nimi tak, aby výchovné pôsobenie bolo pokiaľ možno jednotné   
  a v prospech žiaka. Preto s nimi spolupracuje a poskytuje   
  im profesijnú pomoc pri výchove.
* Učiteľ pravdivo, pravidelne a zodpovedne informuje žiaka,   
  jeho rodičov resp. zákonných zástupcov o výchovno-vzdelávacích úspechoch a neúspechoch žiaka, o výsledkoch spoločnej vzdelávacej a výchovnej práce, o prípadných problémoch, ťažkostiach a prípadných rizikách, ktoré môžu nastať.   
  Ak je to potrebné, prejednáva s nimi formu pomoci dieťaťu   
  a spoločný výchovný postup.
* Učiteľ, po dohode alebo v stanovenom čase, poskytne  
   konzultácie ohľadom výchovno-vzdelávacieho procesu rodičom   
  resp. zákonným zástupcom žiaka. Napomáha rozvoju vzájomných vzťahov a spolupráce medzi rodičmi a učiteľmi, prípadne vedením školy. Tieto vzťahy buduje na základe vzájomnej úcty a dôvery.
* Učiteľ pravdivo prezentuje pozitívne aj negatívne výsledky svojej práce, práce svojej školy alebo školského zariadenia.
* Učiteľ považuje informácie o rodinách, ktoré získa pri svojej práci za mimoriadne dôverné, zaobchádza s nimi zodpovedne a chráni tak osobnú dôstojnosť žiakov a členov ich rodín.

1. **Práva a povinnosti učiteľa voči kolegom**

* Učiteľ spolupracuje pri výchove a vzdelávaní s ostatnými kolegami, ktorí súčasne vzdelávajú a vychovávajú žiaka, spolupracuje s učiteľmi, ktorých vzdelávaním a výchovou prešli   
  a tými, ktorí budú žiaka vzdelávať a vychovávať v nasledujúcom období. Požiada iného učiteľa, prípadne iného odborníka   
  o konzultáciu vždy, keď si to vyžaduje záujem žiaka a okolnosti. Závery je vhodné dokumentovať písomne.
* Učitelia sa navzájom podporujú a navzájom si pomáhajú   
  bez ohľadu na to, na akom poste a na akom type školy, či školského zariadenia pôsobia. Pestujú vzájomnú kolegialitu, profesionalitu, úctu, hrdosť na svoje poslanie v slovenskej spoločnosti.
* Učitelia sa navzájom podporujú a pomáhajú si pri ďalšom vzdelávaní vo svojom odbore, pri rozširovaní svojho kultúrneho   
  a poznatkového obzoru a v ďalších oblastiach.
* Učitelia navzájom pestujú vzájomnú solidaritu a spolupatričnosť, svojím dielom prispievajú k medzinárodnej kooperácii a prestíži výchovno-vzdelávacej sústavy Slovenskej republiky.
* Učiteľ sa nepreferuje len svoj predmet, ale spolupracuje s inými učiteľmi a vytvára medzi predmetové vzťahy, nezasahuje   
  do kompetencií a rozhodnutí svojich kolegov.
* Učiteľ nesmie podľahnúť pocitu falošnej kolegiality a stavovskej spolupatričnosti. Ak je svedkom neodbornosti kolegu, jeho nesprávneho či nespravodlivého správania, diskriminácie či iného negatívneho javu, konfrontuje túto situáciu s dotyčným kolegom.
* Učiteľ nekritizuje a neznevažuje prácu kolegov v ich neprítomnosti. Ak nenastane zlepšenie, informuje o tom v prvom rade vedenie školy, následne príslušné orgány.

**Článok IV.**

**Záverečné ustanovenia**

Za dodržiavanie povinností, nariadení a zákazov tohto príkazu   
sú zodpovední všetci zamestnanci školy.